Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για το Ευρωπαϊκό Κοινωνικό Ταμείο και την κατάργηση του κανονισμού (EΚ) αριθ. 1081/2006 /* COM/2011/0607 final /2 - 2011/0268 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η ανεργία και τα διαρκώς υψηλά ποσοστά φτώχειας καλούν για ανάληψη δράσης, τόσο σε επίπεδο ΕΕ, όσο και εθνικό. Υπάρχουν σήμερα σχεδόν 23 εκατομμύρια άνεργοι και υπολογίζεται ότι πάνω από 113 εκατομμύρια άτομα απειλούνται από τη φτώχεια ή τον αποκλεισμό. Τα κοινωνικά θέματα και τα θέματα απασχόλησης αποτελούν πρωταρχική πηγή ανησυχίας για τους ευρωπαίους πολίτες, οι οποίοι περιμένουν από την Ένωση να καταβάλει περισσότερες προσπάθειες σ’ αυτόν τον τομέα. Πρόσθετες προκλήσεις που αντιμετωπίζει η Ένωση σχετίζονται με: ελλείψεις και ανεπαρκή επίπεδα δεξιοτήτων, μη ικανοποιητική απόδοση των ενεργητικών πολιτικών για την αγορά εργασίας και των εκπαιδευτικών συστημάτων, κοινωνικό αποκλεισμό περιθωριοποιημένων ομάδων και χαμηλή κινητικότητα του εργατικού δυναμικού. Απαιτούνται πρωτοβουλίες πολιτικής και συγκεκριμένες υποστηρικτικές ενέργειες. Πολλά από αυτά τα προβλήματα έχουν επιδεινωθεί από τη χρηματοπιστωτική και οικονομική κρίση, τις δημογραφικές και μεταναστευτικές τάσεις και τον ταχύ ρυθμό των τεχνολογικών εξελίξεων. Αν δεν αντιμετωπιστούν αποτελεσματικά, θα αποτελέσουν σημαντική πρόκληση για την κοινωνική συνοχή και την ανταγωνιστικότητα. Είναι, συνεπώς, ουσιώδες οι επενδύσεις που ευνοούν την ανάπτυξη στους τομείς των υποδομών, της περιφερειακής ανταγωνιστικότητας και της επιχειρηματικής ανάπτυξης να συνοδεύονται από μέτρα υποστήριξης της δημιουργίας βιώσιμων θέσεων εργασίας στους τομείς της πολιτικής της αγοράς εργασίας, της εκπαίδευσης και της κατάρτισης, της κοινωνικής ένταξης, της προσαρμοστικότητας των εργαζομένων, των επιχειρήσεων και των επιχειρηματιών, καθώς και της διοικητικής ικανότητας. Το Ευρωπαϊκό Κοινωνικό Ταμείο (EΚΤ) υποστηρίζει πολιτικές και προτεραιότητες που έχουν στόχο την επίτευξη προόδου προς την πλήρη απασχόληση, τη βελτίωση της ποιότητας και της παραγωγικότητας στην εργασία, την αύξηση της γεωγραφικής και επαγγελματικής κινητικότητας των εργαζομένων ανά την Ένωση, τη βελτίωση των συστημάτων εκπαίδευσης και κατάρτισης και την προαγωγή της κοινωνικής ένταξης, συμβάλλοντας μέσω αυτών στην οικονομική, κοινωνική και εδαφική συνοχή. Καθώς το ΕΚΤ θα πρέπει να ευθυγραμμιστεί πλήρως με τη στρατηγική «Ευρώπη 2020» και τους κύριους στόχους της, θα υποστηρίξει τις πολιτικές που ακολουθούνται από τα κράτη μέλη , σύμφωνα με τις ολοκληρωμένες κατευθυντήριες γραμμές που εγκρίθηκαν βάσει του άρθρου 121 και του άρθρου 148 παράγραφος 4 της Συνθήκης και βάσει των συστάσεων επί των Εθνικών Μεταρρυθμιστικών Προγραμμάτων. Ο ορισμός ελάχιστων ποσοστών και ποσών για το ΕΚΤ που είναι ένα εκ των διαρθρωτικών ταμείων, θα εξασφαλίσει ότι οι προτεραιότητες της Ένωσης αντικατοπτρίζονται επαρκώς στον όγκο των επενδύσεων που επικεντρώνονται άμεσα στους ευρωπαίους πολίτες. Το ΕΚΤ θα προσφέρει επίσης πολύτιμη συνεισφορά σε άλλες σημαντικές προτεραιότητες της στρατηγικής «Ευρώπη 2020», όπως η ενίσχυση των επενδύσεών μας στη έρευνα και την καινοτομία, η βελτίωση της προσβασιμότητας στις τεχνολογίες πληροφοριών και επικοινωνίας και της χρήσης αυτών, η βελτίωση της ανταγωνιστικότητας των μικρομεσαίων επιχειρήσεων, η στήριξη της μετάβασης σε μια οικονομία χαμηλών εκπομπών διοξειδίου του άνθρακα, η προστασία του περιβάλλοντος και η προώθηση της βιώσιμης χρήσης των πόρων. Το ΕΚΤ θα αναπτύξει τη δράση του σε συνέργεια με το νέο ολοκληρωμένο πρόγραμμα για την Κοινωνική Αλλαγή και Καινοτομία. Από κοινού, θα αποτελέσουν τη συνολική Ευρωπαϊκή Πρωτοβουλία για την Απασχόληση και την Κοινωνική Ένταξη. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Tα αποτελέσματα των δημόσιων διαβουλεύσεων για την 5η έκθεση προόδου για την οικονομική, κοινωνική και εδαφική συνοχή[1], την αναθεώρηση του προϋπολογισμού της ΕΕ[2] και τις προτάσεις για το πολυετές δημοσιονομικό πλαίσιο[3] ελήφθησαν όλα υπόψη για την παρούσα πρόταση. Η δημόσια διαβούλευση επί των συμπερασμάτων της 5ης έκθεσης για τη συνοχή πραγματοποιήθηκε μεταξύ 12 Νοεμβρίου 2010 και 31 Ιανουαρίου 2011 και ολοκληρώθηκε με το Φόρουμ Συνοχής. Ελήφθησαν συνολικά 444 συνεισφορές. Μεταξύ αυτών που απάντησαν περιλαμβάνονταν κράτη μέλη, περιφερειακές και τοπικές αρχές, κοινωνικοί εταίροι, οργανισμοί ευρωπαϊκού ενδιαφέροντος, μη κυβερνητικές οργανώσεις, πολίτες και λοιποί ενδιαφερόμενοι. Στη διαβούλευση υποβλήθηκε σειρά ερωτήσεων σχετικά με το μέλλον της πολιτικής για τη συνοχή. Περίληψη των αποτελεσμάτων δημοσιεύτηκε στις 13 Μαΐου 2011[4]. Επιπλέον, διοργανώθηκαν ειδικά συνέδρια και σεμινάρια με κύριο αντικείμενο το μέλλον του ΕΚΤ. Τον Ιούνιο του 2010 το συνέδριο «Το ΕΚΤ και η Ευρώπη 2020» συγκέντρωσε πάνω από 450 υψηλού επιπέδου εκπροσώπους δημοσίων αρχών, κοινωνικών εταίρων και της κοινωνίας των πολιτών τόσο σε επίπεδο ΕΕ όσο και εθνικό, καθώς επίσης και από τρίτες χώρες. Επιπρόσθετα, πραγματοποιήθηκε σεμινάριο με ΜΚΕ και κοινωνικούς εταίρους σχετικά με το μέλλον του ΕΚΤ τον Δεκέμβριο του 2010. Ακόμη, στις 7 Οκτωβρίου 2010 το Ευρωπαϊκό Κοινοβούλιο εξέδωσε ψήφισμα σχετικά με το μέλλον της πολιτικής για τη συνοχή και του ΕΚΤ[5].Η Ευρωπαϊκή Επιτροπή ζήτησε επίσης και έλαβε διερευνητικές γνώμες από την Οικονομική και Κοινωνική Επιτροπή[6] και την Επιτροπή των Περιφερειών[7]. Μια γνώμη εμπειρογνωμόνων παρασχέθηκε μέσω της ομάδας ad-hoc της επιτροπής ΕΚΤ σχετικά με το μέλλον του Ευρωπαϊκού Κοινωνικού Ταμείου, ανεπίσημης ομάδας εμπειρογνωμόνων από τα κράτη μέλη και τους κοινωνικούς εταίρους. Η εν λόγω ομάδα συνεδρίασε 7 φορές από τον Δεκέμβριο του 2009 έως τον Μάρτιο του 2011. Επιπλέον, δημιουργήθηκε ομάδα εργασίας με τους εκπροσώπους των κρατών μελών για τη συζήτηση σχετικά με τους κοινούς δείκτες. Αυτή συνεδρίασε τέσσερις φορές και έθεσε τις βάσεις για τους προτεινόμενους δείκτες. Η ίδια η επιτροπή του ΕΚΤ εξέδωσε γνώμες σχετικά με το μέλλον του ΕΚΤ στις συνεδριάσεις που πραγματοποίησε στις 3 Ιουνίου 2010 και στις 10 Μαρτίου 2011. Τόσο η επιτροπή απασχόλησης (EMCO) όσο και η επιτροπή κοινωνικής προστασίας (SPC) εξέδωσαν επίσης ειδικές γνώμες, τον Ιανουάριο και τον Μάρτιο του 2011 αντίστοιχα. Ως στοιχεία χρησιμοποιήθηκαν τα αποτελέσματα των εκ των υστέρων αξιολογήσεων που πραγματοποιήθηκαν για τα προγράμματα 2000-2006 καθώς και μια ευρεία δέσμη μελετών. Μια εκτίμηση επιπτώσεων πραγματοποιήθηκε ειδικότερα για τον κανονισμό του ΕΚΤ, ως μέρος ενός πακέτου τριών εκτιμήσεων επιπτώσεων που καλύπτουν επίσης τους κανονισμούς για το ΕΤΠΑ και το Ταμείο Συνοχής και την εκτίμηση επιπτώσεων για τον γενικό κανονισμό που διέπει το ΕΚΤ, το ΕΤΠΑ και το Ταμείο Συνοχής. Η εκτίμηση επιπτώσεων για τον κανονισμό του ΕΚΤ εξέτασε κατά κύριο λόγο το πεδίο εφαρμογής του χρηματοδοτικού μέσου και μια συγκεκριμένη πτυχή απλούστευσης. Εξέτασε επίσης τη διάρθρωση και τη συμπληρωματικότητα με τά χρηματοδοτικά μέσα που έχει στη διάθεσή της η Γενική Διεύθυνση της Επιτροπής που είναι αρμόδια για την Απασχόληση, τις Κοινωνικές Υποθέσεις και την Κοινωνική Ένταξη, ήτοι το ΕΚΤ, το Ευρωπαϊκό Ταμείο Προσαρμογής στην Παγκοσμιοποίηση, το πρόγραμμα PROGRESS, το EURES και τον μηχανισμό μικροχρηματοδοτήσεων PROGRESS. Υπάρχει ιδιαίτερα ευρεία υποστήριξη του ρόλου του ΕΚΤ. Το ΕΚΤ θεωρείται ότι παρέχει σημαντική ευρωπαϊκή προστιθέμενη αξία, δίνοντας στα κράτη μέλη και τις περιφέρειες τη δυνατότητα να ανταποκρίνονται σε βασικές ευρωπαϊκές προτεραιότητες μέσω ευρωπαϊκής χρηματοδότησης. Θεωρείται ότι αποτελεί ουσιώδες δομικό στοιχείο για την αντιμετώπιση των κυριότερων προκλήσεων που έχουν ενώπιόν τους οι ευρωπαίοι πολίτες και για την επίτευξη προόδου προς τους στόχους της στρατηγικής «Ευρώπη 2020». Η επικέντρωση στις κυριότερες προκλήσεις και στις συστάσεις του Συμβουλίου θεωρείται ευρέως ως σημαντική προϋπόθεση για την αποτελεσματικότητα της υποστήριξης. Η μείωση της πολυπλοκότητας της υποστήριξης και της σχετικής επιβάρυνσης του δημοσιονομικού ελέγχου, ιδιαίτερα για μικρότερους δικαιούχους, αποτελεί επίσης σημαντικό τομέα που χρειάζεται να εξεταστεί. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Το Ευρωπαϊκό Κοινωνικό Ταμείο (ΕΚΤ) δημιουργήθηκε με το άρθρο 162 της συνθήκης για τη λειτουργία της Ευρωπαϊκής Ένωσης (ΣΛΕΕ). Το χρονοδιάγραμμα για την αναθεώρηση της χρηματοδότησης της ΕΕ για την προαγωγή της συνοχής συνδέεται με την πρόταση για ένα νέο πολυετές δημοσιονομικό πλαίσιο, όπως περιέχεται στο πρόγραμμα εργασίας της Επιτροπής. Η παρούσα πρόταση κανονισμού βασίζεται στο άρθρο 164 της ΣΛΕΕ. Ο κανονισμός του Συμβουλίου (EΕ) αριθ. […] θεσπίζει το πλαίσιο για τη δράση των διαρθρωτικών ταμείων και του Ταμείου Συνοχής και ορίζει, ειδικότερα, τους θεματικούς στόχους, τις αρχές και τους κανόνες που διέπουν τον προγραμματισμό, την παρακολούθηση και την αξιολόγηση, τη διαχείριση και τον έλεγχο. Εντός αυτού του γενικού πλαισίου, η παρούσα πρόταση προσδιορίζει την αποστολή του ΕΚΤ και το πεδίο εφαρμογής του, μαζί με τις σχετικές επενδυτικές προτεραιότητες που αντιστοιχούν στους θεματικούς στόχους, και θεσπίζει ειδικές διατάξεις που αφορούν τα συγχρηματοδοτούμενα από το ΕΚΤ επιχειρησιακά προγράμματα και τις επιλέξιμες δαπάνες. Tο ΕΚΤ λειτουργεί στο πλαίσιο του άρθρου 174 της ΣΛΕΕ που καλεί για δράση της Ευρωπαϊκής Ένωσης για την ενίσχυση της οικονομικής, κοινωνικής και εδαφικής της συνοχής και την προαγωγή συνολικής αρμονικής ανάπτυξης μέσω της μείωσης των ανισοτήτων μεταξύ των επιπέδων ανάπτυξης των περιφερειών και της προώθησης της ανάπτυξης στις λιγότερο ευνοημένες περιφέρειες. Όπως διευκρινίστηκε στην αναθεώρηση τουπροϋπολογισμού της ΕΕ, «ο προϋπολογισμός της ΕΕ πρέπει να χρησιμοποιείται για τη χρηματοδότηση δημόσιων αγαθών της ΕΕ, για πράξεις που τα κράτη μέλη και οι περιφέρειες δεν μπορούν να χρηματοδοτήσουν μόνοι τους ή στις περιπτώσεις που μπορεί να εξασφαλίσει καλύτερα αποτελέσματα»[8]. Η παρούσα πρόταση σέβεται την αρχή της επικουρικότητας, καθώς τα καθήκοντά του ΕΚΤ ορίζονται στην συνθήκη και η πολιτική εφαρμόζεται σύμφωνα με την αρχή της επιμερισμένης διαχείρισης και σέβεται τις θεσμικές αρμοδιότητες των κρατών μελών και των περιφερειών.. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση της Επιτροπής για ένα πολυετές δημοσιονομικό πλαίσιο περιλαμβάνει 376 δισεκατομμύρια ευρώ για την πολιτική για τη συνοχή για την περίοδο 2014-2020. Προτεινόμενος προϋπολογισμός για την περίοδο 2014-2020 || Δισ. ευρώ || Ελάχιστο ποσοστό ΕΚΤ || Προκύπτον ελάχιστο ποσό ΕΚΤ σε δισ. Ευρώ Δισ. ευρώ Λιγότερο αναπτυγμένες περιφέρειες Περιφέρειες μετάβασης Περισσότερο αναπτυγμένες περιφέρειες Εδαφική συνεργασία Ταμείο Συνοχής Έκτακτη χορήγηση για τις εξόχως απόκεντρες και αραιοκατοικημένες περιοχές || 162,6 38,9 53,1 11,7 68,7 0,926 || 25 % 40 % 52 % - - - || 40.7 15.6 27.6 - - - Διευκόλυνση «Συνδέοντας την Ευρώπη» για τις μεταφορές, την ενέργεια και ΤΠΕ || 40 δισ. ευρώ (με πρόσθετο ποσό 10 δισ. Ευρώ για ειδική χρήση στο εσωτερικό του ταμείου Συνοχής) || - || *Όλα τα αριθμητικά στοιχεία παρέχονται σε σταθερές τιμές 2011 Με στόχο την βελτίωση της δυνατότητας των Ταμείων για την επίτευξη των κυριοτέρων στόχων της στρατηγικής «Ευρώπη 2020», η παρούσα πρόταση ορίζει ελάχιστα ποσοστά για το ΕΚΤ για κάθε κατηγορία περιφερειών που προσδιορίζονται στην πρόταση γενικού κανονισμού. Αυτό καταλήγει σε ένα ελάχιστο συνολικό ποσοστό για το ΕΚΤ που αντιστοιχεί στο 25% του προϋπολογισμού που διατίθεται για την πολιτική για τη συνοχή (μη συμπεριλαμβανομένου του κονδυλίου για τη Διευκόλυνση «Συνδέοντας την Ευρώπη»), ήτοι 84 δισεκατομμύρια ευρώ. Το αναφερόμενο ελάχιστο κονδύλιο ΕΚΤ περιλαμβάνει τον προϋπολογισμό (2,5 δισ. ευρώ) για μια προσεχή πρόταση της Επιτροπής που αφορά τη επισιτιστική βοήθεια στα πλέον άπορα να άτομα. 5. ΠΕΡΙΛΗΨΗ ΤΟΥ ΠΕΡΙΕΧΟΜΕΝΟΥ ΤΟΥ ΚΑΝΟΝΙΣΜΟΥ Αναφορικά με το πεδίο εφαρμογής, το σχέδιο κανονισμού ΕΚΤ για το 2014-2020 προτείνει να εστιαστεί το ΕΚΤ σε τέσσερις «θεματικούς στόχους» σε όλη την Ευρωπαϊκή Ένωση: (i) προαγωγή της απασχόλησης και της κινητικότητας των εργαζομένων· (ii) επένδυση στην εκπαίδευση, την απόκτηση δεξιοτήτων και τη διά βίου μάθηση· (iii) προώθηση της κοινωνικής ένταξης και καταπολέμηση της φτώχειας· (iv) ενίσχυση της θεσμικής ικανότητας και αποτελεσματικής δημόσιας διοίκησης. Κάθε θεματικός στόχος μεταφράζεται σε κατηγορίες παρέμβασης ή «επενδυτικές προτεραιότητες». Επιπλέον, το ΕΚΤ θα συμβάλει επίσης σε άλλους θεματικούς στόχους, όπως η υποστήριξη της μετάβασης προς μια οικονομία χαμηλών εκπομπών άνθρακα, ανθεκτική στην κλιματική αλλαγή και ενεργειακά αποτελεσματική, η βελτίωση της χρήσης των τεχνολογιών πληροφοριών και επικοινωνίας, η ενίσχυση της έρευνας, της τεχνολογικής ανάπτυξης και της καινοτομίας και η βελτίωση της ανταγωνιστικότητας των μικρομεσαίων επιχειρήσεων. Απαιτείται συγκέντρωση της χρηματοδότησης ώστε αυτή να έχει ικανοποιητικές και εμφανείς επιπτώσεις . Για να εξασφαλιστεί η εν λόγω εστίαση, προτείνεται: – η υποστήριξη της διοικητικής ικανότητας να περιοριστεί σε κράτη μέλη με λιγότερο αναεπτυγμένες περιφέρειες ή επιλέξιμα για το Ταμείο Συνοχής· – τουλάχιστον το 20% της συνεισφοράς του ΕΚΤ να αφιερωθεί στην «προαγωγή της κοινωνικής ένταξης και στην καταπολέμηση της φτώχειας» – τα επιχειρησιακά προγράμματα να επικεντρώσουν τη χρηματοδότηση σε περιορισμένο αριθμό «επενδυτικών προτεραιοτήτων». Επιπλέον, το σχέδιο κανονισμού αποσαφηνίζει και ενισχύει τη συμβολή του ΕΚΤ στη δέσμευση της Ένωσης για την εξάλειψη των ανισοτήτων μεταξύ γυναικών και ανδρών και την πρόληψη των διακρίσεων. Τα κράτη μέλη θα πρέπει να συνδυάσουν μια σταθερή οριζόντια προσέγγιση ενσωμάτωσης της διάστασης του φύλου και ειδικές επιμέρους ενέργειες για την προαγωγή της ισότητας των φύλων και της απαγόρευσης των διακρίσεων. Ομοίως, το σχέδιο κανονισμού αποσκοπεί στην ενίσχυση της κοινωνικής καινοτομίας και της διακρατικής συνεργασίας στο πλαίσιο του ΕΚΤ, μέσω ενός κινήτρου με τη μορφή ενός υψηλότερου ποσοστού συγχρηματοδότησης για άξονες προτεραιότητας αφιερωμένους στα εν λόγω θέματα, ειδικού προγραμματισμού και ρυθμίσεων παρακολούθησης καθώς και ενός ισχυρότερου ρόλου για την Επιτροπή στην ανταλλαγή και διάδοση καλών πρακτικών, κοινών ενεργειών και αποτελεσμάτων ανά την Ένωση. Αναφορικά με τα συστήματα παρακολούθησης και αξιολόγησης, το σχέδιο κανονισμού προτείνει ελάχιστα πρότυπα ποιότητας και την καθιέρωση ενός συνόλου υποχρεωτικών κοινών δεικτών. Αυτό θα εξασφαλίσει ότι η παρακολούθηση παράγει ισχυρά και αξιόπιστα στοιχεία τα οποία είναι δυνατόν να ομαδοποιηθούν εύκολα σε επίπεδο ΕΕ, και ότι η αξιολόγηση εστιάζεται στην εκτίμηση της αποτελεσματικότητας και των επιπτώσεων της στήριξης εκ μέρους του ΕΚΤ. Το σχέδιο κανονισμού δίνει μεγάλη σημασία στη συμμετοχή των κοινωνικών εταίρων και των μη κυβερνητικών οργανώσεων στον προγραμματισμό και την υλοποίηση των προτεραιοτήτων και των παρεμβάσεων του ΕΚΤ. Για τον σκοπό αυτό, όσον αφορά τις λιγότερο ανεπτυγμένες περιφέρειες και χώρες, το σχέδιο κανονισμού καλεί για την διάθεση κατάλληλου ποσού από τους πόρους του ΕΚΤ σε ενέργειες ανάπτυξης ικανοτήτων για τους κοινωνικούς εταίρους και τις μη κυβερνητικές οργανώσεις. Κοινές δραστηριότητες που αναλαμβάνονται από τους κοινωνικούς εταίρους θα πρέπει επίσης να στηρίζονται, λαμβανομένου υπ' όψη του ζωτικού τους ρόλου στον τομέα της απασχόλησης, της εκπαίδευσης και της κοινωνικής ένταξης. Στο ίδιο πνεύμα, το σχέδιο κανονισμού προτείνει περιορισμένο αριθμό ειδικών κανόνων επιλεξιμότητας για τη διευκόλυνση της πρόσβασης στη χρηματοδότηση και το ΕΚΤ για μικρότερους δικαιούχους και παρεμβάσεις και για τον συνυπολογισμό του διαφορετικού χαρακτήρα των παρεμβάσεων του ΕΚΤ και του διαφορετικού τύπου των δικαιούχων του ΕΚΤ σε σύγκριση με άλλα ταμεία. Για να διασφαλιστεί ότι η απλούστευση θα φθάσει έως τους δικαιούχους, το σχέδιο κανονισμού προτείνει την επέκταση της χρήσης των απλουστευμένων επιλογών κόστους, συμπεριλαμβανομένης της υποχρεωτικής χρήσης τους για μικρότερες παρεμβάσεις. Οι εν λόγω διατάξεις θα μειώσουν τη διοικητική επιβάρυνση για τους δικαιούχους και τις διαχειριστικές αρχές, θα ενισχύσουν τον προσανατολισμένο στα αποτελέσματα χαρακτήρα του ΕΚΤ και θα συμβάλουν στη μείωση των ποσοστών σφαλμάτων. Τέλος, θεσπίζονται ειδικές διατάξεις για τα χρηματοδοτικά μέσα ώστε να ενθαρρυνθούν τα κράτη μέλη και οι περιφέρειες να εκμεταλλευθούν τη δυνατότητα μόχλευσης που τους παρέχει το ΕΚΤ και να αυξήσουν την ικανότητά του για χρηματοδότηση ενεργειών υποστήριξης της απασχόλησης, της εκπαίδευσης και της κοινωνικής ένταξης. 2011/0268 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για το Ευρωπαϊκό Κοινωνικό Ταμείο και την κατάργηση του κανονισμού (EΚ) αριθ. 1081/2006 ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 164, Έχοντας υπόψη την πρόταση της Ευρωπαϊκής Επιτροπής[9], Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[10], Έχοντας υπόψη τη γνώμη της Επιτροπής των Περιφερειών[11], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Ο κανονισμός (EΕ) αριθ. […] θεσπίζει το πλαίσιο δράσης του Ευρωπαϊκού Κοινωνικού Ταμείου (ΕΚΤ), του Ευρωπαϊκού Ταμείου Περιφερειακής Ανάπτυξης (EΤΠΑ), του Ταμείου Συνοχής, του Ευρωπαϊκού Γεωργικού Ταμείου Αγροτικής Ανάπτυξης και του Ευρωπαϊκού Ταμείου Θάλασσας και Αλιείας και ορίζει, ειδικότερα, τους θεματικούς στόχους, τις αρχές και τους κανόνες που διέπουν τον προγραμματισμό, την παρακολούθηση και την αξιολόγηση, τη διαχείριση και τον έλεγχο. Είναι, επομένως, αναγκαίο να προσδιοριστούν η αποστολή και το πεδίο εφαρμογής του Ευρωπαϊκού Κοινωνικού Ταμείου, μαζί με τις σχετικές επενδυτικές προτεραιότητες που αφορούν τους θεματικούς στόχους, καθώς και να προβλεφθούν ειδικές διατάξεις αναφορικά με τον τύπο δραστηριοτήτων που δύνανται να χρηματοδοτούνται από το ΕΚΤ. (2) Το ΕΚΤ θα πρέπει να βελτιώσει τις ευκαιρίες απασχόλησης, να προαγάγει την εκπαίδευση και τη διά βίου μάθηση και να αναπτύξει ενεργές πολιτικές ένταξης στο πλαίσιο των καθηκόντων που του ανατίθενται από το άρθρο 162 της Συνθήκης και με τον τρόπο αυτό να συμβάλει στην οικονομική, κοινωνική και εδαφική συνοχή σύμφωνα με το άρθρο 174 της συνθήκης. Σύμφωνα με το άρθρο 9 της συνθήκης, το ΕΚΤ θα πρέπει να συνεκτιμά τις απαιτήσεις που συνδέονται με την προαγωγή υψηλού επιπέδου απασχόλησης, την εγγύηση επαρκούς κοινωνικής προστασίας, την καταπολέμηση του κοινωνικού αποκλεισμού, καθώς και το υψηλό επίπεδο εκπαίδευσης, κατάρτισης και προστασίας της ανθρώπινης υγείας. (3) Το Ευρωπαϊκό Συμβούλιο της 17ης Ιουνίου 2010 ζήτησε όλες οι κοινές πολιτικές, συμπεριλαμβανομένης της πολιτικής για τη συνοχή, να στηρίξουν τη στρατηγική «Ευρώπη 2020» για έξυπνη, βιώσιμη και χωρίς αποκλεισμούς ανάπτυξη[12]. Για να εξασφαλιστεί η πλήρης ευθυγράμμιση του ΕΚΤ με τους στόχους της εν λόγω στρατηγικής, ειδικά όσον αφορά την απασχόληση, την εκπαίδευση και την καταπολέμηση του κοινωνικού αποκλεισμού, το ΕΚΤ θα πρέπει να στηρίξει τα κράτη μέλη στην εφαρμογή των συστάσεων του Συμβουλίου επί των γενικών κατευθυντήριων γραμμών για τις οικονομικές πολιτικές των κρατών μελών και των αποφάσεων της Ένωσης και του Συμβουλίου επί των κατευθυντήριων γραμμών για τις πολιτικές απασχόλησης των κρατών μελών που εγκρίθηκαν σύμφωνα με τα άρθρα 121 και 148 παράγραφος 4 της Συνθήκης. Θα πρέπει επίσης να συμβάλει στην υλοποίηση των εμβληματικών πρωτοβουλιών, δίνοντας ιδιαίτερη έμφαση στην «Ατζέντα για νέες δεξιότητες και θέσεις εργασίας»[13], στη «Νεολαία σε κίνηση»[14] και στην «Ευρωπαϊκή πλατφόρμα για την καταπολέμηση της φτώχειας και του κοινωνικού αποκλεισμού»[15].Θα στηρίξει επίσης τις δραστηριότητες στο πλαίσιο των πρωτοβουλιών «Ψηφιακή ατζέντα»[16] και «Ένωση καινοτομίας»[17]. (4) Η Ευρωπαϊκή Ένωση βρίσκεται ενώπιον διαρθρωτικών προκλήσεων που προκύπτουν από την οικονομική παγκοσμιοποίηση, την τεχνολογική αλλαγή και ένα συνεχώς γηράσκον εργατικό δυναμικό, καθώς και αυξανόμενες ελλείψεις σε δεξιότητες και εργατικό δυναμικό σε ορισμένους τομείς και σε ορισμένες περιφέρειες. Αυτές κατέστησαν εντονότερες λόγω της πρόσφατης οικονομικής και χρηματοπιστωτικής κρίσης που οδήγησε σε αυξημένα επίπεδα ανεργίας, πλήττοντας ειδικότερα νεαρά άτομα και άλλες ευάλωτες ομάδες, όπως οι μετανάστες. Το ΕΚΤ θα πρέπει να έχει στόχο την προώθηση της απασχόλησης και τη στήριξη της κινητικότητας των εργαζομένων, την επένδυση στην εκπαίδευση, στις δεξιότητες και στη διά βίου μάθηση, ·την προώθηση της κοινωνικής ένταξης και την καταπολέμηση της φτώχειας. Προωθώντας την καλύτερη λειτουργία των αγορών εργασίας, με τη βελτίωση της διακρατικής και γεωγραφικής κινητικότητας των εργαζομένων, το ΕΚΤ θα πρέπει ιδιαίτερα να στηρίξει τις ευρωπαϊκές υπηρεσίες απασχόλησης (δραστηριότητες EURES) όσον αφορά τις προσλήψεις και τις σχετικές υπηρεσίες πληροφόρησης, παροχής συμβουλών και καθοδήγησης σε εθνικό και διασυνοριακό επίπεδο. (5) Πέραν αυτών των προτεραιοτήτων, στις λιγότερο αναπτυγμένες περιφέρειες και τα λιγότερο ανεπτυγμένα κράτη μέλη και αποσκοπώντας στην αύξηση της οικονομικής ανάπτυξης και των ευκαιριών απασχόλησης, θα πρέπει να βελτιωθεί η αποτελεσματικότητα της δημόσιας διοίκησης και να ενισχυθεί η θεσμική ικανότητα των φορέων παροχής απασχόλησης, εκπαίδευσης και κοινωνικών πολιτικών. (6) Συγχρόνως, είναι κρίσιμης σημασίας η υποστήριξη της ανάπτυξης και ανταγωνιστικότητας των ευρωπαϊκών μικρομεσαίων επιχειρήσεων και η εξασφάλιση ότι τα άτομα δύνανται να προσαρμοστούν, μέσω της απόκτησης κατάλληλων δεξιοτήτων και μέσω ευκαιριών διά βίου μάθησης, σε νέες προκλήσεις, όπως η μετάβαση σε μια οικονομία που βασίζεται στη γνώση, η ψηφιακή ατζέντα και η μετάβαση σε μια οικονομία χαμηλών εκπομπών άνθρακα και ενεργειακά αποδοτικότερη. Επιδιώκοντας τους κύριους θεματικούς στόχους του, το ΕΚΤ θα συνεισφέρει στην αντιμετώπιση των εν λόγω προκλήσεων. Στο πλαίσιο αυτό, το ΕΚΤ θα στηρίξει τη μετάβαση του εργατικού δυναμικού προς φιλικότερες για το περιβάλλον δεξιότητες και θέσεις εργασίας, ιδιαίτερα στους τομείς ενεργειακής αποδοτικότητας, ανανεώσιμων πηγών ενέργειας και βιώσιμων μεταφορών, λαμβάνοντας υπόψη την πρόθεση της Ένωσης να αυξήσει την αναλογία του προϋπολογισμού της ΕΕ που σχετίζεται με την ενσωμάτωση της διάστασης του κλίματος σε τουλάχιστον 20%, με συνεισφορές από διάφορους τομείς πολιτικής. (7) Το ΕΚΤ θα πρέπει να συμβάλει στη στρατηγική «Ευρώπη 2020», εξασφαλίζοντας μεγαλύτερη συγκέντρωση υποστήριξης στις προτεραιότητες της Ευρωπαϊκής Ένωσης. Tο ΕΚΤ, ειδικότερα, θα αυξήσει την υποστήριξή του στην καταπολέμηση του κοινωνικού αποκλεισμού και της φτώχειας, μέσω ενός ελάχιστου ποσού αποκλειστικά διατιθέμενου για τον σκοπό αυτό. Ανάλογα με το επίπεδο ανάπτυξης των υποστηριζόμενων περιφερειών, η επιλογή και ο αριθμός των επενδυτικών προτεραιοτήτων για υποστήριξη από το ΕΚΤ θα περιοριστούν επίσης. (8) Για να εξασφαλιστεί στενότερη παρακολούθηση και βελτιωμένη αξιολόγηση των αποτελεσμάτων που επιτυγχάνονται σε ευρωπαϊκό επίπεδο μέσω ενεργειών που υποστηρίζονται από το ΕΚΤ, θα πρέπει να θεσπιστεί ένα κοινό σύνολο δεικτών εκροών και αποτελεσμάτων. (9) Η αποτελεσματική και αποδοτική υλοποίηση των ενεργειών που υποστηρίζονται από το ΕΚΤ βασίζεται στη χρηστή διακυβέρνηση και στην εταιρική σχέση μεταξύ όλων των σχετικών εδαφικών και κοινωνικοοικονομικών φορέων, ιδίως των κοινωνικών εταίρων και των μη κυβερνητικών οργανώσεων. Είναι, επομένως, απαραίτητο τα κράτη μέλη να ενθαρρύνουν τη συμμετοχή των κοινωνικών εταίρων και των μη κυβερνητικών οργανώσεων στην υλοποίηση των ενεργειών που υποστηρίζονται από το ΕΚΤ. (10) Τα κράτη μέλη και η Επιτροπή θα πρέπει να εξασφαλίσουν ότι η υλοποίηση των προτεραιοτήτων που χρηματοδοτούνται από το ΕΚΤ συμβάλλουν στην προαγωγή της ισότητας μεταξύ γυναικών και ανδρών, σύμφωνα με το άρθρο 8 της Συνθήκης. Αξιολογήσεις έχουν καταδείξει τη σημασία της συνεκτίμησης του παράγοντα φύλου σε όλες τις διαστάσεις των προγραμμάτων, ενώ θα εξασφαλίζεται ότι αναλαμβάνονται συγκεκριμένες ενέργειες για την προαγωγή της ισότητας των φύλων. (11) Σύμφωνα με το άρθρο 10 της Συνθήκης, η υλοποίηση των προτεραιοτήτων που χρηματοδοτούνται από το ΕΚΤ θα πρέπει να συμβάλει στην καταπολέμηση των διακρίσεων λόγω φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού. Tο ΕΚΤ θα πρέπει να στηρίζει την εκπλήρωση της υποχρέωσης που προβλέπεται από τη σύμβαση του ΟΗΕ για τα δικαιώματα των ατόμων με αναπηρία όσον αφορά, μεταξύ άλλων, την εκπαίδευση, την εργασία και απασχόληση και την προσβασιμότητα. Το ΕΚΤ θα πρέπει να προωθήσει επίσης τη μετάβαση από τις υπηρεσίες φροντίδας που βασίζονται σε ιδρύματα σε υπηρεσίες που βασίζονται σε κοινότητες. (12) Η στήριξη για την κοινωνική καινοτομία έχει πολύ μεγάλη σημασία για τη διαμόρφωση πολιτικών που ανταποκρίνονται περισσότερο στην κοινωνική αλλαγή και για την ενθάρρυνση και υποστήριξη καινοτόμων κοινωνικών επιχειρήσεων. Ειδικότερα, η δοκιμή και αξιολόγηση καινοτόμων λύσεων πριν αυτές εφαρμοστούν σε μεγάλη κλίμακα έχουν καθοριστική σημασία για τη βελτίωση της αποδοτικότητας των πολιτικών και επομένως δικαιολογούν τη διάθεση ειδικής στήριξης από το ΕΚΤ. (13) Η διακρατική συνεργασία έχει σημαντική προστιθέμενη αξία και είναι απαραίτητο να ενισχυθεί ο ρόλος της Επιτροπής όσον αφορά τη διευκόλυνση των ανταλλαγών εμπειριών και τον συντονισμό της υλοποίησης σχετικών πρωτοβουλιών. (14) Η κινητοποίηση των περιφερειακών και τοπικών φορέων είναι απαραίτητη για την εφαρμογή της στρατηγικής «Ευρώπη 2020» και των κύριων στόχων της. Τα εδαφικά σύμφωνα, οι τοπικές πρωτοβουλίες για την απασχόληση και την κοινωνική ένταξη, οι καθοδηγούμενες από κοινότητες τοπικές αναπτυξιακές στρατηγικές δύνανται να χρησιμοποιηθούν και να υποστηριχθούν, ώστε να συμμετάσχουν κατά τρόπο ενεργητικότερο οι περιφερειακές και οι τοπικές αρχές, οι δήμοι, οι κοινωνικοί εταίροι και οι μη κυβερνητικές οργανώσεις στην υλοποίηση των προγραμμάτων. (15) Ο κανονισμός (ΕΕ) αριθ. […] προβλέπει ότι οι κανόνες σχετικά με την επιλεξιμότητα των δαπανών θα καθορισθούν σε εθνικό επίπεδο, με ορισμένες εξαιρέσεις για τις οποίες απαιτείται να θεσπισθούν ειδικές διατάξεις σχετικά με το ΕΚΤ. (16) Με σκοπό την απλούστευση της χρήσης του ΕΚΤ και τη μείωση του κινδύνου σφαλμάτων καθώς και όσον αφορά τις ιδιαιτερότητες των πράξεων που υποστηρίζονται από το ΕΚΤ, ενδείκνυται η θέσπιση διατάξεων που συμπληρώνουν τα άρθρα 57 και 58 του κανονισμού (EΕ) αριθ. […]. (17) Τα κράτη μέλη και οι περιφέρειες θα πρέπει να ενθαρρυνθούν για μόχλευση του ΕΚΤ με τη βοήθεια χρηματοδοτικών μέσων, ώστε να δοθεί υποστήριξη π.χ. σε σπουδαστές, στη δημιουργία θέσεων εργασίας, για την κινητικότητα των εργαζομένων, την κοινωνική ένταξη και την κοινωνική επιχειρηματικότητα. (18) Η Επιτροπή θα πρέπει να εξουσιοδοτηθεί να εκδίδει πράξεις, σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης, για τον τον ορισμό των τυποποιημένων κλιμάκων μοναδιαίου κόστους και των κατ' αποκοπή ποσών και των μέγιστων ποσών αυτών ανάλογα με τους διάφορους τύπους παρεμβάσεων καθώς και για τον καθορισμό των ειδικών κανόνων και προϋποθέσεων των βασισμένων στην πολιτική εγγυήσεων. Είναι ιδιαίτερα σημαντικό να διεξάγει η Επιτροπή τις κατάλληλες διαβουλεύσεις, και σε επίπεδο εμπειρογνωμόνων, κατά τις προπαρασκευαστικές εργασίες της. Η Επιτροπή, κατά την επεξεργασία και κατάρτιση των κατ’ εξουσιοδότηση πράξεων, θα πρέπει να διασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (19) Ο παρών κανονισμός αντικαθιστά τον κανονισμό (ΕΕ) αριθ. 1081/2006 του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για το Ευρωπαϊκό Κοινωνικό Ταμείο και την κατάργηση του κανονισμού (EΚ) αριθ. 1784/1999[18]. Ο εν λόγω κανονισμός θα πρέπει επομένως να καταργηθεί, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Κεφάλαιο I Γενικές διατάξεις Άρθρο 1 Αντικείμενο Ο παρών κανονισμός καθορίζει την αποστολή του Ευρωπαϊκού Κοινωνικού Ταμείου (ΕΚΤ) και το πεδίο εφαρμογής της συνδρομής που παρέχει, θεσπίζει ειδικές διατάξεις και ορίζει τους τύπους της επιλέξιμης προς συνδρομή δαπάνης. Άρθρο 2 Αποστολή 1. Το ΕΚΤ προάγει υψηλά επίπεδα απασχόλησης και ποιότητας θέσεων εργασίας, στηρίζει τη γεωγραφική και επαγγελματική κινητικότητα των εργαζομένων, διευκολύνει την προσαρμογή τους στην αλλαγή, ενθαρρύνει ένα υψηλό επίπεδο εκπαίδευσης και κατάρτισης, προάγει την ισότητα των φύλων, τις ίσες ευκαιρίες και την απαγόρευση των διακρίσεων, ενισχύει την κοινωνική ένταξη και καταπολεμά την φτώχεια, συμβάλλοντας με τον τρόπο αυτό στις προτεραιότητες της Ευρωπαϊκής Ένωσης όσον αφορά την ενίσχυση της οικονομικής, κοινωνικής και εδαφικής συνοχής. 2. Αυτά τα πράττει υποστηρίζοντας τα κράτη μέλη στην επιδίωξη των προτεραιοτήτων και των κύριων στόχων της στρατηγικής «Ευρώπη 2020» για έξυπνη, βιώσιμη και χωρίς αποκλεισμούς ανάπτυξη. Το ΕΚΤ θα στηρίζει τον σχεδιασμό και την υλοποίηση πολιτικών και ενεργειών, λαμβάνοντας υπόψη τις ολοκληρωμένες κατευθυντήριες γραμμές για τις οικονομικές πολιτικές και τις πολιτικές απασχόλησης των κρατών μελών[19] και τις συστάσεις του Συμβουλίου αναφορικά με τα εθνικά προγράμματα μεταρρυθμίσεων. 3. Το ΕΚΤ προσφέρει οφέλη σε άτομα, συμπεριλαμβανομένων των λιγότερο ευνοημένων πληθυσμιακών ομάδων, όπως οι μακροχρόνια άνεργοι, τα άτομα με αναπηρία, οι μετανάστες, οι εθνοτικές μειονότητες, οι περιθωριοποιημένες κοινότητες και τα άτομα που αντιμετωπίζουν κοινωνικό αποκλεισμό. Το ΕΚΤ παρέχει επίσης στήριξη σε επιχειρήσεις, συστήματα και δομές με σκοπό τη διευκόλυνση της προσαρμογής τους σε νέες προκλήσεις και την προώθηση της χρηστής διακυβέρνησης και της υλοποίησης των μεταρρυθμίσεων, ειδικότερα στους τομείς της απασχόλησης, της εκπαίδευσης και των κοινωνικών πολιτικών. Άρθρο 3 Πεδίο εφαρμογής της συνδρομής 1. Σύμφωνα με τους θεματικούς στόχους που αναφέρονται παρακάτω και δυνάμει του άρθρου 9 του κανονισμού (EE) αριθ. […], το ΕΚΤ θα στηρίζει τις ακόλουθες επενδυτικές προτεραιότητες: α) προώθηση της απασχόλησης και υποστήριξη της κινητικότητας των εργαζομένων, μέσω: i) της πρόσβασης στην απασχόληση για αναζητούντες θέση εργασίας και οικονομικά μη ενεργά άτομα, συμπεριλαμβανομένων των τοπικών πρωτοβουλιών για την απασχόληση και υποστήριξη της κινητικότητας των εργαζομένων· ii) βιώσιμης ένταξης στην αγορά εργασίας των νέων που βρίσκονται εκτός εργασίας, εκπαίδευσης ή κατάρτισης· iii) της αυτοαπασχόλησης, της επιχειρηματικότητας και της δημιουργίας επιχειρήσεων· iv) της ισότητας μεταξύ ανδρών και γυναικών και της συμφιλίωσης επαγγελματικής και ιδιωτικής ζωής· v) της προσαρμογής των εργαζομένων, των επιχειρήσεων και των επιχειρηματιών στην αλλαγή· vi) της ενεργού και υγιούς γήρανσης vii) του εκσυγχρονισμού και της ενίσχυσης των θεσμών της αγοράς εργασίας, συμπεριλαμβανομένων των ενεργειών για τη βελτίωση της διακρατικής κινητικότητας των εργαζομένων· β) Επένδυση στην εκπαίδευση, στις δεξιότητες και στη διά βίου μάθηση μέσω: i) της μείωσης της πρόωρης εγκατάλειψης του σχολείου και της προαγωγής της ισότιμης πρόσβασης σε καλής ποιότητας προσχολική, πρωτοβάθμια και δευτεροβάθμια εκπαίδευση· ii) της βελτίωσης της ποιότητας, της αποτελεσματικότητας και του ανοικτού χαρακτήρα της τριτοβάθμιας και ισοδύναμης με αυτήν εκπαίδευσης, με σκοπό τη βελτίωση των επιπέδων συμμετοχής και ολοκλήρωσης· iii) της βελτίωσης της πρόσβασης στη διά βίου μάθηση, της αναβάθμισης των δεξιοτήτων και ικανοτήτων του εργατικού δυναμικού και της ενίσχυσης της συνάφειας των συστημάτων εκπαίδευσης και κατάρτισης με την αγορά εργασίας· γ) Προώθηση της κοινωνικής ένταξης και καταπολέμηση της φτώχειας μέσω: i) της ενεργού ένταξης: ii) της ενσωμάτωσης των περιθωριοποιημένων κοινοτήτων, όπως οι Ρομ· iii) της καταπολέμησης των διακρίσεων λόγω φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού· iv) της βελτίωσης της πρόσβασης σε οικονομικά προσιτές, βιώσιμες και υψηλής ποιότητας υπηρεσίες, συμπεριλαμβανομένων της υγειονομικής περίθαλψης και των κοινωνικών υπηρεσιών γενικού συμφέροντος. v) της προαγωγής της κοινωνικής οικονομίας και των κοινωνικών επιχειρήσεων· vi) των στρατηγικών τοπικής ανάπτυξης που καθοδηγούνται από τις κοινότητες δ) Βελτίωση της θεσμικής ικανότητας και της αποτελεσματικής δημόσιας διοίκησης μέσω : i) της επένδυσης στη θεσμική ικανότητα και στην αποτελεσματικότητα της δημόσιας διοίκησης και των δημοσίων υπηρεσιών με στόχο τις μεταρρυθμίσεις, την καλύτερη κανονιστική ρύθμιση και τη χρηστή διακυβέρνηση· Η εν λόγω επενδυτική προτεραιότητα εφαρμόζεται μόνο στην επικράτεια των κρατών μελών που περιλαμβάνουν τουλάχιστον μία περιφέρεια NUTS επιπέδου 2 όπως ορίζεται στο άρθρο 82 παράγραφος 2 στοιχείο α) του κανονισμού (EΕ) αριθ. […] ή σε κράτη-μέλη επιλέξιμα για ενίσχυση από το Ταμείο Συνοχής ii) της ανάπτυξης ικανοτήτων για φορείς που παρέχουν απασχόληση, εκπαίδευση και κοινωνικές πολιτικές·καθώς και για τομεακά και εδαφικά σύμφωνα για κινητοποίηση υπέρ των μεταρρυθμίσεων σε εθνικό, περιφερειακό και τοπικό επίπεδο. 2. Μέσω των επενδυτικών προτεραιοτήτων που αναφέρονται στην παράγραφο 1, το ΕΚΤ θα συμβάλει επίσης σε άλλους θεματικούς στόχους που αναφέρονται στο άρθρο 9 του κανονισμού (EΕ) αριθ. […], κατά κύριο λόγο μέσω: α) της υποστήριξης της μετάβασης σε μια οικονομία χαμηλών εκπομπών άνθρακα, ανθεκτική σε κλιματικές αλλαγές, ενεργειακά αποτελεσματική και περιβαλλοντικά βιώσιμη, μέσω μεταρρύθμισης των συστημάτων εκπαίδευσης και κατάρτισης, προσαρμογής των δεξιοτήτων και επαγγελματικών προσόντων, αναβάθμισης των δεξιοτήτων του εργατικού δυναμικού και δημιουργίας νέων θέσεων εργασίας σε τομείς που σχετίζονται με το περιβάλλον και την ενέργεια β) της βελτίωσης της προσβασιμότητας στις τεχνολογίες πληροφοριών και της επικοινωνίας καθώς και της χρήσης και ποιότητας αυτών, μέσω της ανάπτυξης του ψηφιακού αλφαβητισμού, της επένδυσης στην ηλεκτρονική ένταξη, στις ηλεκτρονικές δεξιότητες και σε σχετικές επιχειρηματικές δεξιότητες· γ) της ενίσχυσης της έρευνας, της τεχνολογικής ανάπτυξης και της καινοτομίας, μέσω της ανάπτυξης μεταπτυχιακών σπουδών, της κατάρτισης των ερευνητών, δραστηριοτήτων δικτύωσης και δημιουργίας εταιρικών σχέσεων μεταξύ ιδρυμάτων τριτοβάθμιας εκπαίδευσης, ερευνητικών και τεχνολογικών κέντρων και επιχειρήσεων· δ) της βελτίωσης της ανταγωνιστικότητας των μικρομεσαίων επιχειρήσεων, μέσω προαγωγής της προσαρμοστικότητας των επιχειρήσεων και των εργαζομένων και αυξημένων επενδύσεων σε ανθρώπινο δυναμικό. Άρθρο 4 Συνέπεια και θεματική συγκέντρωση 1. Τα κράτη μέλη εξασφαλίζουν ότι η στρατηγική και οι ενέργειες που καθορίζονται στα επιχειρησιακά προγράμματα είναι συνεπείς και εστιάζονται στην αντιμετώπιση των προκλήσεων που προσδιορίζονται στα εθνικά προγράμματα μεταρρυθμίσεων και στις σχετικές συστάσεις του Συμβουλίου που διατυπώθηκαν βάσει του άρθρου 148 παράγραφος 4 της Συνθήκης, ώστε να συμβάλουν στην επίτευξη των κύριων στόχων της στρατηγικής «Ευρώπη 2020» για την απασχόληση, την εκπαίδευση και τη μείωση της φτώχειας. 2. Τουλάχιστον 20% των συνολικών πόρων του EΚΤ σε κάθε κράτος μέλος διατίθενται για τον θεματικό στόχο «Προώθηση της κοινωνικής ένταξης και καταπολέμηση της φτώχειας» που αναφέρεται στο άρθρο 9 παράγραφος 9 του κανονισμού (EΕ) αριθ. […]. 3. Τα κράτη μέλη επιδιώκουν τη θεματική συγκέντρωση σύμφωνα με τις ακόλουθες διαδικασίες: α) Για τις περισσότερο ανεπτυγμένες περιφέρειες, τα κράτη μέλη συγκεντρώνουν το 80 % του κονδυλίου ΕΚΤ κάθε επιχειρησιακού προγράμματος σε έως τέσσερις από τις επενδυτικές προτεραιότητες που προβλέπονται στο άρθρο 3 παράγραφος 1. β) Για τις περιφέρειες μετάβασης, τα κράτη μέλη συγκεντρώνουν το 70 % του κονδυλίου ΕΚΤ κάθε επιχειρησιακού προγράμματος σε έως τέσσερις από τις επενδυτικές προτεραιότητες που προβλέπονται στο άρθρο 3 παράγραφος 1. γ) Για τις λιγότερο ανεπτυγμένες περιφέρειες, τα κράτη μέλη συγκεντρώνουν το 60 % του κονδυλίου ΕΚΤ κάθε επιχειρησιακού προγράμματος σε έως τέσσερις από τις επενδυτικές προτεραιότητες που προβλέπονται στο άρθρο 3 παράγραφος 1. Άρθρο 5 Αριθμητικά στοιχεία 1. Οι κοινοί δείκτες, όπως ορίζονται στο παράρτημα του παρόντος κανονισμού και οι ειδικοί δείκτες προγράμματος χρησιμοποιούνται σύμφωνα με το άρθρο 24 παράγραφος 3 και το άρθρο 87 παράγραφος 2 στοιχείο β) σημείο ii) του κανονισμού (ΕΕ) αριθ. […]. Όλοι οι δείκτες εκφράζονται σε απόλυτους αριθμούς.. Οι κοινοί δείκτες και οι ειδικοί δείκτες εκροών ενός προγράμματος συνδέονται με μερικώς ή πλήρως εκτελεσθείσες πράξεις. Όπου ενδείκνυται, λόγω της φύσης των υποστηριζόμενων πράξεων, ορίζονται σωρευτικές ποσοτικοποιημένες τιμές-στόχοι για το 2022. Οι δείκτες βάσης ορίζονται σε μηδέν. Οι κοινοί δείκτες και οι ειδικοί δείκτες αποτελεσμάτων ενός προγράμματος συνδέονται με τους άξονες προτεραιότητας. Οι δείκτες βάσης χρησιμοποιούν τα πιο πρόσφατα διαθέσιμα στοιχεία. Θα οριστούν σωρευτικές ποσοτικοποιημένες τιμές-στόχοι για το 2022. 2. Συγχρόνως με τις ετήσιες εκθέσεις εφαρμογής, η διαχειριστική αρχή διαβιβάζει με ηλεκτρονικό τρόπο δομημένα στοιχεία για κάθε επενδυτική προτεραιότητα. Τα στοιχεία θα καλύπτουν την κατηγοριοποίηση και τους δείκτες εκροών και αποτελέσματος. Κεφάλαιο II Ειδικές διατάξεις για τον προγραμματισμό και την εφαρμογή Άρθρο 6 Συμμετοχή εταίρων 1. Η συμμετοχή των κοινωνικών εταίρων και άλλων ενδιαφερόμενων φορέων, ιδιαίτερα μη κυβερνητικών οργανώσεων, στην εφαρμογή των επιχειρησιακών προγραμμάτων, όπως αναφέρεται στο άρθρο 5 του κανονισμού (EΕ) αριθ. […], δύναται να λάβει τη μορφή συνολικών επιχορηγήσεων όπως ορίζεται στο άρθρο 113 παράγραφος 7 του κανονισμού (EΕ) αριθ. […]. Στην περίπτωση αυτή το επιχειρησιακό πρόγραμμα προσδιορίζει το μέρος του προγράμματος που αφορά η συνολική επιχορήγηση, συμπεριλαμβανομένου ενός ενδεικτικού οικονομικού κονδυλίου που διατίθεται για τον σκοπό αυτό από κάθε άξονα προτεραιότητας. 2. Για την ενθάρρυνση της επαρκούς συμμετοχής των κοινωνικών εταίρων σε ενέργειες που στηρίζονται από το ΕΚΤ, οι διαχειριστικές αρχές ενός επιχειρησιακού προγράμματος σε μια περιφέρεια, όπως ορίζεται στο άρθρο 82 παράγραφος 2 στοιχείο α) του κανονισμού (EΕ) αριθ. […] ή σε κράτη μέλη επιλέξιμα για στήριξη από το Ταμείο Συνοχής, εξασφαλίζουν διάθεση κατάλληλου ποσού από τους πόρους του ΕΚΤ σε δραστηριότητες ανάπτυξης ικανοτήτων, με τη μορφή κατάρτισης, μέτρων δικτύωσης και ενίσχυσης του κοινωνικού διαλόγου, καθώς και σε δραστηριότητες που αναλαμβάνονται από κοινού από τους κοινωνικούς εταίρους. 3. Για την ενθάρρυνση της επαρκούς συμμετοχής των μη κυβερνητικών οργανώσεων σε ενέργειες που στηρίζονται από το ΕΚΤ και της πρόσβασής τους σε αυτές, ειδικότερα τους τομείς της κοινωνικής ένταξης, της ισότητας των φύλων και των ίσων ευκαιριών, οι διαχειριστικές αρχές ένας επιχειρησιακού προγράμματος σε μια περιφέρεια, όπως ορίζεται στο άρθρο 82 παράγραφος 2 στοιχείο α) του κανονισμού (EΕ) αριθ. […], ή σε κράτη μέλη επιλέξιμα για στήριξη από το Ταμείο Συνοχής εξασφαλίζουν τη διάθεση κατάλληλου ποσού από τους πόρους του ΕΚΤ για την ανάπτυξη ικανοτήτων για τις μη κυβερνητικές οργανώσεις. Άρθρο 7 Προαγωγή της ισότητας μεταξύ ανδρών και γυναικών Τα κράτη μέλη και η Επιτροπή προωθούν την ισότητα μεταξύ ανδρών και γυναικών με την ενσωμάτωση της διάστασης του φύλου κατά τα στάδια της προετοιμασίας και της υλοποίησης των προγραμμάτων, όπως αναφέρεται στο άρθρο 7 του κανονισμού (EΕ) αριθ. […] και μέσω ειδικών στοχευμένων ενεργειών, όπως αναφέρεται στο άρθρο 3 παράγραφος 1 στοιχείο α) σημείο iv), ειδικότερα με στόχο την αύξηση της βιώσιμης συμμετοχής και της προόδου των γυναικών στην απασχόληση, της μείωσης των διακρίσεων που βασίζονται στο φύλο στην αγορά εργασίας, την καταπολέμηση των σχετικών με το φύλο στερεοτύπων στην εκπαίδευση και την κατάρτιση, καθώς και την προαγωγή της συμφιλίωσης της επαγγελματικής και της ιδιωτικής ζωής για τους άνδρες και τις γυναίκες. Άρθρο 8 Ισότητα των ευκαιριών και απαγόρευση των διακρίσεων Τα κράτη μέλη και η Επιτροπή προωθούν την ισότητα των ευκαιριών για όλους, συμπεριλαμβανομένης της προσβασιμότητας για άτομα με αναπηρία, ενσωματώνοντας εν προκειμένω την αρχή της απαγόρευσης των διακρίσεων, όπως αναφέρεται στο άρθρο 7 του κανονισμού (EΕ) αριθ. […], και μέσω ειδικών στοχευμένων ενεργειών στο πλαίσιο των επενδυτικών προτεραιοτήτων, όπως ορίζεται στο άρθρο 3 και ειδικότερα στο άρθρο 3 παράγραφος 1 στοιχείο γ) σημείο iii). Οι εν λόγω ενέργειες θα έχουν ως στόχο άτομα που εκτίθενται σε κίνδυνο δυσμενούς διάκρισης και άτομα με αναπηρία, με σκοπό την αύξηση της συμμετοχής τους στην αγορά εργασίας, τη βελτίωση της κοινωνικής τους ένταξης, τη μείωση των ανισοτήτων όσον αφορά το μορφωτικό τους επίπεδο και την κατάσταση της υγείας τους, καθώς και τη διευκόλυνση της μετάβασης από υπηρεσίες φροντίδας παρεχόμενες από ιδρύματα σε συπηρεσίες φροντίδας που βασίζονται στην κοινότητα. Άρθρο 9 Κοινωνική καινοτομία 1. Το ΕΚΤ προωθεί την κοινωνική καινοτομία σε όλους τους τομείς που εμπίπτουν στο πεδίο εφαρμογής του ΕΚΤ, όπως ορίζεται στο άρθρο 3 του παρόντος κανονισμού, ιδιαίτερα με στόχο τη δοκιμή και την αύξηση καινοτόμων λύσεων για την αντιμετώπιση των κοινωνικών αναγκών. 2. Τα κράτη μέλη εντοπίζουν θέματα για κοινωνική καινοτομία, ανταποκρινόμενα στις συγκεκριμένες ανάγκες τους στο πλαίσιο των επιχειρησιακών τους προγραμμάτων τους. 3. Η Επιτροπή διευκολύνει την ανάπτυξη ικανότητας για κοινωνική καινοτομία, ειδικότερα μέσω της υποστήριξης της αμοιβαίας μάθησης, της δημιουργίας δικτύων και της διάδοσης καλών πρακτικών και μεθοδολογιών. Άρθρο 10 Διεθνική συνεργασία 1. Τα κράτη μέλη στηρίζουν τη διακρατική συνεργασία με στόχο την προαγωγή της αμοιβαίας μάθησης και, μέσω αυτής, την αύξηση της αποτελεσματικότητας των πολιτικών που υποστηρίζονται από το ΕΚΤ. Στη διακρατική συνεργασία συμμετέχουν εταίροι από τουλάχιστον δύο κράτη μέλη. 2. Τα κράτη μέλη δύνανται να επιλέγουν θέματα για διακρατική συνεργασία από έναν κατάλογο που προτείνεται από την Επιτροπή και εγκρίνεται από την επιτροπή του ΕΚΤ. 3. Η Επιτροπή διευκολύνει τη διακρατική συνεργασία επί των θεμάτων που αναφέρονται στην παράγραφο 2 μέσω αμοιβαίας μάθησης και συντονισμένης ή κοινής δράσης. Ειδικότερα, η Επιτροπή θα λειτουργεί μια πλατφόρμα σε επίπεδο ΕΕ ώστε να διευκολύνει την ανταλλαγή εμπειριών, τη δημιουργία ικανότητας και τη δικτύωση, καθώς επίσης και τη διάδοση των σχετικών αποτελεσμάτων. Επιπλέον, η Επιτροπή αναπτύσσει ένα συντονισμένο πλαίσιο εφαρμογής, το οποίο θα περιλαμβάνει κοινά κριτήρια επιλεξιμότητας, τύπους και χρονοδιαγράμματα ενεργειών, καθώς και κοινές μεθοδολογικές προσεγγίσεις για την παρακολούθηση και την αξιολόγηση, με σκοπό τη διευκόλυνση της διακρατικής συνεργασίας. Άρθρο 11 Ειδικές διατάξεις του ταμείου για την εφαρμογή των επιχειρησιακών προγραμμάτων 1. Κατά παρέκκλιση από το άρθρο 87 παράγραφος 1 του κανονισμού (ΕΕ) αριθ. […], τα επιχειρησιακά προγράμματα. δύνανται να ορίζουν άξονες προτεραιότητας για την εφαρμογή της κοινωνικής καινοτομίας και της διακρατικής συνεργασίας, όπως αναφέρεται στα άρθρα 9 και 10. 2. Κατά παρέκκλιση από το άρθρο 110 παράγραφος 3 του κανονισμού (EΕ) αριθ. […], το μέγιστο ποσοστό συγχρηματοδότησης για έναν άξονα προτεραιότητα αυξάνεται κατά δέκα ποσοστιαίες μονάδες, αλλά χωρίς να υπερβαίνει το 100%, όταν το σύνολο ενός άξονα προτεραιότητας διατίθεται για κοινωνική καινοτομία ή για διακρατική συνεργασία ή για συνδυασμό αμφοτέρων των προαναφερθέντων. 3. Πέραν της διάταξης που προβλέπεται στο άρθρο 87 παράγραφος 3 του κανονισμού (EΕ) αριθ. […], τα επιχειρησιακά προγράμματα προσδιορίζουν επίσης το ύψος της συνεισφοράς των προγραμματισμένων ενεργειών που υποστηρίζονται από το ΕΚΤ: α) στους θεματικούς στόχους που αναφέρονται στο άρθρο 9 παράγραφοι 1 έως 7 του κανονισμού (EΕ) αριθ. […] κατά άξονα προτεραιότητας, κατά περίπτωση· β) στην κοινωνική καινοτομία και τη διακρατική συνεργασία, όπως αναφέρεται στα άρθρα 9 και 10, στις περιπτώσεις που δεν καλύπτονται από ειδικά προβλεπόμενο άξονα προτεραιότητας. Άρθρο 12 Ειδικές διατάξεις για την αντιμετώπιση ιδιαίτερων εδαφικών χαρακτηριστικών 1. Tο ΕΚΤ δύναται να στηρίζει στρατηγικές τοπικής ανάπτυξης καθοδηγούμενες από κοινότητες, όπως αναφέρεται στο άρθρο 28 του κανονισμού (EΕ) αριθ. […], εδαφικά σύμφωνα και τοπικές πρωτοβουλίες για την απασχόληση, την εκπαίδευση και την κοινωνική ένταξη, καθώς και ολοκληρωμένες εδαφικές επενδύσεις (ΟΕΕ), όπως αναφέρεται στο άρθρο 99 του κανονισμού (EΕ) αριθ. […]. 2. Συμπληρώνοντας τις παρεμβάσεις του ΕΤΠΑ, όπως αναφέρεται στο άρθρο 7 του κανονισμού (EΕ) αριθ. [EΤΠΑ], το ΕΚΤ δύναται να στηρίζει βιώσιμη αστική ανάπτυξη μέσω στρατηγικών που θεσπίζουν ολοκληρωμένες ενέργειες για την αντιμετώπιση οικονομικών, περιβαλλοντικών και κοινωνικών προκλήσεων που επηρεάζουν αστικές περιοχές πόλεων αναφερομένων στη σύμβαση εταιρικής σχέσης. Κεφάλαιο III Ειδικές διατάξεις σχετικά με τη δημοσιονομική διαχείριση Άρθρο 13 Επιλεξιμότητα δαπανών 1. Το ΕΚΤ παρέχει στήριξη στις επιλέξιμες δαπάνες, οι οποίες, παρά το άρθρο 110 παράγραφος 2 στοιχείο β) του κανονισμού (ΕΕ) αριθ. […], μπορούν να περιλαμβάνουν οιουσδήποτε χρηματοδοτικούς πόρους στους οποίους συνεισφέρουν συλλογικά εργοδότες και εργαζόμενοι. 2. Το ΕΚΤ δύναται να παράσχει υποστήριξη για δαπάνες που αφορούν πράξεις που εκτελούνται εκτός της γεωγραφικής περιοχής του προγράμματος, αλλά εντός της Ένωσης, με την προϋπόθεση ότι πληρούνται οι ακόλουθοι δύο όροι: α) η πράξη είναι προς όφελος της γεωγραφικής περιοχής όπου υλοποιείται το πρόγραμμα· β) οι υποχρεώσεις των αρχών για το πρόγραμμα σε σχέση με τη διαχείριση, τον έλεγχο και τον δημοσιονομικό έλεγχο της εν λόγω πράξης εκπληρώνονται από τις αρχές που είναι αρμόδιες για το πρόγραμμα σύμφωνα με το οποίο υποστηρίζεται η εν λόγω πράξη ή έχουν συνάψει συμφωνίες με τις αρχές του κράτους μέλους στο οποίο εκτελείται η πράξη με την προϋπόθεση να πληρούνται οι όροι που προβλέπονται στην παράγραφο 2 στοιχείο α) καθώς και οι υποχρεώσεις αναφορικά με τη διαχείριση, τον έλεγχο και τον δημοσιονομικό έλεγχο της εν λόγω πράξης. 3. Επιπλέον από τη δαπάνη που αναφέρεται στο άρθρο 59 παράγραφος 3 του κανονισμού (EΕ) αριθ. […], η αγορά υποδομών, γης και ακινήτων δεν είναι επιλέξιμες δαπάνες για συνδρομή από το ΕΚΤ. 4. Οι συνεισφορές σε είδος με τη μορφή επιδομάτων ή μισθών που καταβάλλονται από τρίτον υπέρ των συμμετεχόντων σε μια πράξη δύνανται να είναι επιλέξιμες για συνδρομή από το ΕΚΤ, εφόσον η αξία αυτής της τελευταίας δεν υπερβαίνει το κόστος που βαρύνει τον τρίτο και πραγματοποιείται σύμφωνα με τους εθνικούς κανόνες, συμπεριλαμβανομένων των λογιστικών κανόνων. Άρθρο 14 Απλουστευμένες επιλογές κόστους 1. Πέραν των μεθόδων που αναφέρονται στο άρθρο 57 του κανονισμού (EΕ) αριθ. […], η Επιτροπή δύναται να επιστρέψει δαπάνες που καταβλήθηκαν από κράτη μέλη με βάση τυποποιημένες κλίμακες μοναδιαίου κόστους και κατ’ αποκοπή ποσά προσδιοριζόμενα από την Επιτροπή. Τα ποσά που υπολογίζονται σε αυτή τη βάση θεωρούνται ως ενίσχυση του δημοσίου που καταβάλλεται στους δικαιούχους και ως επιλέξιμες δαπάνες για τους σκοπούς εφαρμογής του κανονισμού (ΕΕ) αριθ. […]. Για τον σκοπό αυτό, η Επιτροπή εξουσιοδοτείται να εκδίδει, κατ’ εξουσιοδότηση πράξεις σύμφωνα με το άρθρο 16, σχετικά με τον τύπο των καλυπτόμενων πράξεων, τους ορισμούς των τυποποιημένων κλιμάκων του μοναδιαίου κόστους και των κατ’ αποκοπή ποσών καθώς και τα αντίστοιχα μέγιστα ποσά, τα οποία δύνανται να αναπροσαρμόζονται ανάλογα με τις ισχύουσες, από κοινού συμφωνημένες, μεθόδους. Ο δημοσιονομικός έλεγχος αποσκοπεί αποκλειστικά στην επαλήθευση του κατά πόσον έχουν εκπληρωθεί οι προϋποθέσεις για επιστροφές από την Επιτροπή με βάση τις τυποποιημένες κλίμακες μοναδιαίου κόστους και τα κατ’ αποκοπή ποσά. Στις περιπτώσεις που χρησιμοποιούνται οι εν λόγω μορφές χρηματοδότησης, το κράτος μέλος δύναται να εφαρμόζει τις δικές του λογιστικές πρακτικές για την υποστήριξη των πράξεων. Για τους σκοπούς του παρόντος κανονισμού και του κανονισμού (EΕ) αριθ. […], οι εν λόγω λογιστικές πρακτικές και τα προκύπτοντα ποσά δεν υπόκεινται σε δημοσιονομικό έλεγχο από την ελεγκτική αρχή ή την Επιτροπή. 2. Σύμφωνα με το άρθρο 57 παράγραφος 1 στοιχείο δ) του κανονισμού (EΕ) αριθ. […], ένα κατ’ αποκοπή ποσοστό ύψους έως 40 % των επιλέξιμων άμεσων δαπανών προσωπικού δύναται να χρησιμοποιηθεί για την κάλυψη των υπόλοιπων επιλέξιμων δαπανών μιας πράξης. 3. Οι επιχορηγήσεις που επιστρέφονται με βάση το επιλέξιμο κόστος πράξεων και που προσδιορίζονται με το κατ’ αποκοπή ποσοστό χρηματοδότησης, τις τυποποιημένες κλίμακες μοναδιαίου κόστους και τα κατ’ αποκοπή ποσά, όπως προβλέπεται στο άρθρο 57 παράγραφος 1 του κανονισμού (EΕ) αριθ. […], δύνανται να υπολογίζονται κατά περίπτωση με βάση παραπομπή σε σχέδιο προϋπολογισμού εκ των προτέρων συμφωνημένο από τη διαχειριστική αρχή, αν η υποστήριξη από το δημόσιο δεν υπερβαίνει τις 100 000 ευρώ. 4. Οι επιχορηγήσεις για τις οποίες η υποστήριξη από το δημόσιο δεν υπερβαίνει τις 50 000 ευρώ λαμβάνουν τη μορφή κατ’ αποκοπή ποσών ή τυποποιημένων κλιμάκων μοναδιαίου κόστους, σύμφωνα με την παράγραφο 1 του άρθρου 57 του κανονισμού (ΕΕ) αριθ. […], με εξαίρεση τις πράξεις που λαμβάνουν υποστήριξη στο πλαίσιο συστήματος κρατικών ενισχύσεων. Άρθρο 15 Χρηματοδοτικά μέσα 1. Σύμφωνα με το άρθρο 32 του κανονισμού (EΕ) αριθ. […], το ΕΚΤ δύναται να στηρίζει ενέργειες και πολιτικές που εμπίπτουν στο πεδίο εφαρμογής του με τη βοήθεια χρηματοδοτικών μέσων, όπως συστήματα καταμερισμού επιχειρηματικού κινδύνου, μετοχών και πιστωτικών τίτλων, εγγυητικών κεφαλαίων, κεφαλαίων χαρτοφυλακίου και δανειοδοτικών ταμείων. 2. Το ΕΚΤ δύναται να χρησιμοποιείται για τη βελτίωση της πρόσβασης δημοσίων και ιδιωτικών φορέων σε κεφαλαιαγορές σε εθνικό και περιφερειακό επίπεδο, εφαρμόζοντας ενέργειες και πολιτικές που εμπίπτουν στο πεδίο εφαρμογής του ΕΚΤ και του επιχειρησιακού προγράμματος μέσω «εγγυήσεων του ΕΚΤ για υποστήριξη πολιτικής» με την προϋπόθεση σχετικής έγκρισης από μέρους της Επιτροπής. Η Επιτροπή εξουσιοδοτείται να εκδίδει κατ’ εξουσιοδότηση πράξεις, σύμφωνα με το άρθρο 16, για τον ορισμό των ειδικών κανόνων και όρων για τις αιτήσεις των κρατών μελών, συμπεριλαμβανομένων των ανώτατων ορίων, για εγγυήσεις με βασισμένες σε πολιτική, εξασφαλίζοντας ειδικότερα ότι η χρήση τους δεν οδηγεί σε υπερβολικά επίπεδα χρέους των δημόσιων φορέων. Κάθε αίτηση αξιολογείται από την Επιτροπή, και η Επιτροπή εγκρίνει κάθε «εγγύηση ΕΚΤ για υποστήριξη πολιτικής», με την προϋπόθεση ότι εμπίπτει εντός του πεδίου εφαρμογής του επιχειρησιακού προγράμματος που αναφέρεται στο άρθρο 87 του κανονισμού (ΕΕ) αριθ. […] και με την προϋπόθεση ότι συμφωνεί με τους ισχύοντες ειδικούς κανόνες και όρους. Κεφάλαιο IV Εξουσιοδοτήσεις αρμοδιοτήτων και τελικές διατάξεις Άρθρο 16 Άσκηση της εξουσιοδότησης 1. Η εξουσία έκδοσης κατ’ εξουσιοδότηση πράξεων ανατίθεται στην Επιτροπή σύμφωνα με τις προϋποθέσεις που καθορίζονται στο παρόν άρθρο. 2. Η εξουσιοδότηση για την οποία γίνεται λόγος στο άρθρο 14 παράγραφος 1 και στο άρθρο 15 παράγραφος 2 γίνεται επ’ αόριστον, αρχής γενομένης από την 1η Ιανουαρίου 2014. 3. Η εξουσιοδότηση που προβλέπεται στο πρώτο εδάφιο του άρθρου 14 παράγραφος 1 και στο δεύτερο εδάφιο του άρθρου 15 παράγραφος 2 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης τερματίζει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη εν ισχύι κατ’ εξουσιοδότηση πράξεων. 4. Η Επιτροπή, μόλις εκδώσει πράξη κατ’ εξουσιοδότηση, την κοινοποιεί ταυτοχρόνως στο Ευρωπαϊκό Κοινοβούλιο και στο Συμβούλιο. 5. Κάθε κατ’ εξουσιοδότηση πράξη που εκδίδεται δυνάμει του πρώτου εδαφίου του άρθρου 14 παράγραφος 1 και του δεύτερου εδαφίου του άρθρου 15 παράγραφος 2 τίθεται σε ισχύ μόνον εφόσον ούτε το Ευρωπαϊκό Κοινοβούλιο ούτε το Συμβούλιο έχουν εκφράσει αντιρρήσεις εν προκειμένω εντός 2 μηνών από την κοινοποίησή της στο Ευρωπαϊκό Κοινοβούλιο και στο Συμβούλιο ή εφόσον, πριν από τη λήξη της προθεσμίας αυτής, τόσο το Ευρωπαϊκό Κοινοβούλιο όσο και το Συμβούλιο έχουν πληροφορήσει την Επιτροπή ότι δεν σκοπεύουν να εκφράσουν αντιρρήσεις. Η προθεσμία παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου. Άρθρο 17 Κατάργηση Ο κανονισμός (ΕΚ) αριθ. 1081/2006 καταργείται με ισχύ από την 1η Ιανουαρίου 2014. Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό. Άρθρο 18 Ρήτρα αναθεώρησης Το Ευρωπαϊκό Κοινοβούλιο και το Συμβούλιο επανεξετάζουν τον παρόντα κανονισμό έως την 31η Δεκεμβρίου 2020 σύμφωνα με τη διαδικασία του άρθρου 164 της Συνθήκης. Άρθρο 19 Έναρξη ισχύος Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14.3.2012 Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος ΠΑΡΑΡΤΗΜΑ Κοινοί δείκτες εκροών και αποτελέσματος για επενδύσεις του ΕΚΤ (1) Κοινοί δείκτες εκροών για συμμετέχοντες Ως συμμετέχοντες[20] νοούνται άτομα που επωφελούνται άμεσα από μια επένδυση του ΕΚΤ και δύνανται να ταυτοποιηθούν και να ζητηθούν τα χαρακτηριστικά τους και για τα οποία έχει προβλεφθεί συγκεκριμένη δαπάνη. Άλλοι δικαιούχοι δεν θα υπολογίζονται ως συμμετέχοντες. · Άνεργοι, συμπεριλαμβανομένων των μακροχρόνια ανέργων* · μακροχρόνια άνεργοι* · οικονομικά μη ενεργά άτομα* · οικονομικά μη ενεργά άτομα που δεν παρακολουθούν εκπαίδευση ή κατάρτιση* · απασχολούμενοι, συμπεριλαμβανομένων των αυτοαπασχολουμένων* · κάτω των 25 ετών* · άνω των54 ετών* · απόφοιτοι πρωτοβάθμιας (ISCED 1) ή κατώτερης δευτεροβάθμιας εκπαίδευσης (ISCED 2)* · απόφοιτοι ανώτερης δευτεροβάθμιας (ISCED 3) ή μεταδευτεροβάθμιας εκπαίδευσης (ISCED 4)* · απόφοιτοι τριτοβάθμιας εκπαίδευσης (ISCED 5 έως 8) · μετανάστες, άτομα αλλοδαπής προεέλευσης, μειονότητες (συμπεριλαμβανομένων περιθωριοποιημένων κοινοτήτων, όπως οι Ρομ)** · άτομα με αναπηρία** · άλλα μειονεκτούντα άτομα** Ο συνολικός αριθμός των συμμετεχόντων υπολογίζεται αυτόματα με βάση τους δείκτες εκροών. Τα εν λόγω στοιχεία σχετικά με τους συμμετέχοντες σε πράξη υποστηριζόμενη από το ΕΚΤ θα πρέπει να περιλαμβάνονται στις ετήσιες εκθέσεις εφαρμογής, όπως ορίζεται στο άρθρο 44 παράγραφοι 1 και 2 και στο άρθρο 101 παράγραφος 1 του κανονισμού (EΕ) αριθ. […]. Όλα τα στοιχεία πρέπει να είναι κατανεμημένα κατά φύλο. (2) Κοινοί δείκτες εκροών για φορείς · αριθμός έργων πλήρως ή μερικώς εκτελεσθέντων από κοινωνικούς εταίρους ή μη κυβερνητικές οργανώσεις · αριθμός έργων που αφορούν δημόσιες διοικήσεις ή δημόσιες υπηρεσίες · αριθμός υποστηριζόμενων πολύ μικρών, μικρών και μεσαίων επιχειρήσεων. Τα εν λόγω στοιχεία πρέπει να περιέχονται στις ετήσιες εκθέσεις εφαρμογής όπως ορίζεται στο άρθρο 44 παράγραφοι 1 και 2 στο άρθρο 101 παράγραφος 1 του κανονισμού (EΕ) αριθ. […]. (3) Κοινοί δείκτες άμεσου αποτελέσματος σχετικά με τους συμμετέχοντες · οικονομικά μη ενεργοί συμμετέχοντες, που επαναδραστηριοποιούνται σε αναζήτηση εργασίας αμέσως μετά τη λήξη της συμμετοχής τους · συμμετέχοντες που παρακολουθούν εκπαίδευση/κατάρτιση αμέσως μετά τη λήξη της συμμετοχής τους · συμμετέχοντες που αποκτούν εξειδίκευση αμέσως μετά τη λήξη της συμμετοχής τους · συμμετέχοντες που κατέχουν θέση εργασίας αμέσως μετά τη λήξη της συμμετοχής τους Τα εν λόγω στοιχεία πρέπει να περιλαμβάνονται στις ετήσιες εκθέσεις εφαρμογής όπως ορίζεται στο άρθρο 44 παράγραφοι 1 και 2 στο άρθρο 101 παράγραφος 1 του κανονισμού (EΕ) αριθ. […]. Όλα τα στοιχεία πρέπει να είναι κατανεμημένα κατά φύλο. (4) Κοινοί δείκτες μακροπρόθεσμου αποτελέσματος σχετικά με τους συμμετέχοντες · συμμετέχοντες που εργάζονται 6 μήνες μετά λήξη της συμμετοχής τους · συμμετέχοντες που αυτοαπασχολούνται 6 μήνες μετά λήξη της συμμετοχής τους · συμμετέχοντες με βελτιωμένη κατάσταση στην αγορά εργασίας 6 μήνες μετά λήξη της συμμετοχής τους Τα εν λόγω στοιχεία πρέπει να περιλαμβάνονται στις ετήσιες εκθέσεις εφαρμογής, όπως ορίζεται στο άρθρο 44 παράγραφος 4 του κανονισμού (EΕ) αριθ. […]. Πρέπει να συλλέγονται με βάση αντιπροσωπευτικό δείγμα συμμετεχόντων εντός κάθε άξονα προτεραιότητας. Πρέπει να εξασφαλίζεται η εσωτερική εγκυρότητα του δείγματος κατά τρόπον ώστε τα στοιχεία να μπορούν να γενικεύονται στο επίπεδο του άξονα προτεραιότητας. Όλα τα στοιχεία πρέπει να είναι κατανεμημένα κατά φύλο. [1] 5η έκθεση για την οικονομική, κοινωνική και εδαφική συνοχή, Νοέμβριος 2010. [2] Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και τα εθνικά κοινοβούλια· H επανεξέταση του προϋπολογισμού της ΕΕ, COM(2010) 700 της 19.10.2010. [3] Ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Προϋπολογισμός για την «Ευρώπη 2020», COM(2011) 500 της 29.6.2011. [4] Έγγραφο εργασίας των υπηρεσιών της Επιτροπής: Αποτελέσματα της δημόσιας διαβούλευσης για τα συμπεράσματα της πέμπτης έκθεσης για την οικονομική, κοινωνική και εδαφική συνοχή, SEC(2011) 590 τελικό της 13.5.2011. [5] Ψήφισμα του Ευρωπαϊκού Κοινοβουλίου, της 7ης Οκτωβρίου 2010, σχετικά με το μέλλον του Ευρωπαϊκού Κοινωνικού Ταμείου, P7_TA(2010)0357. Ψήφισμα του Ευρωπαϊκού Κοινοβουλίου, της 7ης Οκτωβρίου 2010, σχετικά με την πολιτική συνοχής και την περιφερειακή πολιτική της ΕΕ μετά το 2013, P7_TA(2010)0356. [6] ΕΕ C 132/8 της 3.5.2011 [7] ΕΕ C 166/08 της 7.6.2011 [8] COM(2010) 700 της 19.10.2010. [9] ΕΕ C […] της […], σ. […]. [10] ΕΕ C […] της […], σ. […]. [11] ΕΕ C […] της […], σ. […]. [12] COM(2010) 2020 τελικό της 3.3.2010. [13] COM (2010) 682 τελικό της 23.11.2010. [14] COM(2010) 477 τελικό, 15.09.2010 [15] COM (2010) 758 τελικό της 16.12.2010. [16] COM(2010) 245 τελικό/2 της 26.8.2010. [17] COM(2010) 546 τελικό, 6.10.2010 [18] ΕΕ L 210 της 31.7.2006 σ. 12. [19] Σύσταση του Συμβουλίου, της 13ης Ιουλίου 2010, σχετικά με τους γενικούς προσανατολισμούς των οικονομικών πολιτικών των κρατών μελών και της Ένωσης (ΕΕ L 191 της 23.7.2010, σ. 28–34) και απόφαση του Συμβουλίου, της 21ης Οκτωβρίου 2010, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 308 της 24.11.2010, σ. 46–51). [20] Οι συμφωνίες περί επεξεργασίας στοιχείων που έχουν θεσπιστεί από τα κράτη μέλη πρέπει να είναι σύμφωνες με τις διατάξεις της οδηγίας 95/46 τις 24ης Οκτωβρίου 1995 για την προστασία των φυσικών προσώπων της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, ειδικότερα με τα άρθρα 7 και 8 αυτής. Τα στοιχεία που αναφέρονται με τους δείκτες που φέρουν την ένδειξη * αποτελούν δεδομένα προσωπικού χαρακτήρα σύμφωνα με το άρθρο 7 της ανωτέρω οδηγίας. Η επεξεργασία τους είναι απαραίτητη για την τήρηση της εκ του νόμου υποχρεώσεως του υπευθύνου της επεξεργασίας [Άρθρο 7 στοιχείο γ)]. Για τον ορισμό του υπευθύνου της επεξεργασίας, βλ. άρθρο 2 της ανωτέρω οδηγίας. Τα στοιχεία που αναφέρονται με τους δείκτες που φέρουν την ένδειξη ** αποτελούν ειδική κατηγορία σύμφωνα με το άρθρο 8 της ανωτέρω οδηγίας. Εφόσον παρέχονται οι δέουσες εγγυήσεις, τα κράτη μέλη δύνανται, όταν συντρέχουν σοβαροί λόγοι δημοσίου συμφέροντος, να θεσπίσουν και άλλες παρεκκλίσεις εκτός από τις προβλεπόμενες στο άρθρο 8 παράγραφος 2, είτε με εθνική νομοθετική διάταξη είτε με απόφαση της αρχής ελέγχου (άρθρο 8 παράγραφος 4).